Imperio Parto

L'Imperio Parto u Imperio Arsacida estió un estato con una important potencia politica y militar iranica dende l'anyo 247 aC dica l'anyo 224 en l'Antiga Persia. Lo nombre d'Arsacida vién d'Arsaces I, chefe de la tribu Parni que fundó este imperio a meyaus de lo sieglo III aC cuan conquirió Partia, alavez una satrapía en rebelión contra l'Imperio Seleucida. Mitriades I de Partia (171 aC-138 aC) ixampló l'imperio prenendo Media y Mesopotamia a los seleucidas. En lo suyo apocheu, l'imperio parto s'estendillaba dende las fuents de lo río Eufrates en l'actual sud-ueste de Turquía dica l'este d'Irán. L'imperio yera situau en la Rota de la Seda y se convertió en un centro cultural y comercial entre l'Imperio Romano y la China Han.

Arsaces I creyó un estato feudal, Mitriades reinó dende l'anyo 171 aC dica l'anyo 138 aC, tenió dende l'anyo 140 aC lo títol de "Rei de reis" y ixemenó lo estato parto a un aria que abracaba l'actual Irán y Mesopotamia. Lo suyo fillo Fraates II clamó a los saka pa combatir a los Seleucidas pero murió en luita contra los mesmos saka.Hermann Kinder, Werner Hilgemann, Manfred Hergt: Atlas Histórico Mundial. De los orígenes a nuestros días Akal, 2007. p 69.

Mitriades II reinó dende l'anyo 124 aC dica l'anyo 87 aC y con él l'Imperio Partó tornó a estar poderoso. Los partos topetoron cheopoliticament con los romanos por lo dominio de ciertos territorios como Armenia, que se convertió en un "estato-tampón". En l'anyo 53 aC los partos derrotoron a Craso en la batalla de Carre, los en a que los arquers a caballo estioron decisivos en la victoria parta.

L'Imperio Parto perdió muita influencia politica y terreno con las campanyas de conquista de Trachán, que deposó un rei titere de los partos en Armenia y dimpués la conquirió, como tamién conquirió Asiria y Mesopotamia. Los exercitos romanos plegoron a prener Babilonia, Seleucia, a mesma Ctesifont en l'anyo 116, y plegoron a la mesma costa de lo Golfo Persico, pa cruzar lo Khozestán y prener Susa en ixe mesmo anyo.

Los romanos mantenioron como muga lo río Tigris y la vanguardia de lo suyo exercito plegó a las primeras montanyas de Persia. Armenia, Asiria y Mesopotamia se convertioron en provincias romanas. Los partos practicoron una guerra de guerrillas con arquers a caballo. A la fin l'abance roman s'aturó por problemas lochisticos y practicoron maniobras politicas. Los romanos plegoron a favoreixer a Partamaspates como gubernador titera debant d'Osroes I.

Una vegada muerto Trachán los romanos se retiraban y Osroes I deposó a Partamaspates y recobró lo poder. L'emperador Hadrián evacuó Mesopotamia, que tornó a estar de l'Imperio Parto. Osroes I y Hadrián pactoron en l'anyo 123 una paz duradera. En tiempos de Marco Aurelio torno a haber-ie guerra entre romanos y partos, con victoria romana.

En l'anyo 227 lo rei parto Artabán IV fue esconfito por Ardashir, de la dinastía de los Sasanidas.

 Referencias 

Categoría:Estaus desapareixius
Categoría:Historia de Persia